《次韵王待制刘侍郎倡和》
宋代·喻良能

衮衣犹未趣东归，吴会先传蜀道诗。
急峡高江追子美，清风明月笑严维。
花围白帝行春日，香蔼黄堂坐啸时。
顾我迂疏堪底用，强颜薪粟效支离。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。